CELEX: 52005XG0407(01)
Language: et
Date: 2005-02-21 00:00:00
Title: Nõukogu järeldused (haridus/noored/kultuur) — 21. veebruar 2005 — Hariduse ja koolituse kohta Lissaboni strateegia vahearuande raames

7.4.2005   
            
            
               ET
            
            
               Euroopa Liidu Teataja
            
            
               C 85/1
            
         
      NÕUKOGU JÄRELDUSED (HARIDUS/NOORED/KULTUUR)
   
   21. veebruar 2005
   Hariduse ja koolituse kohta Lissaboni strateegia vahearuande raames
   (2005/C 85/01)
   NÕUKOGU,
   võttes arvesse järgmist:
   
               1.
            
            
               Lissabonis 23.–24. märtsil 2000 kokku tulnud Euroopa Ülemkogu püstitas Euroopa Liidule uue strateegilise eesmärgi, mida taaskinnitati Euroopa Ülemkogu kohtumisel Stockholmis 23. ja 24. märtsil 2001, milleks oli kujuneda “maailma kõige konkurentsivõimelisemaks ja dünaamilisemaks teadmuspõhiseks majandusjõuks, mis suudab tagada säästva majanduskasvu, sellest tulenevalt rohkem ja paremaid töökohti ning suurema sotsiaalse ühtekuuluvuse”.
            
         
               2.
            
            
               Nagu tõdeti ka Euroopa Ülemkogu kohtumisel Lissabonis, aitab elukestev õpe, mis hõlmab kõiki õppimise vorme ning kõiki hariduse ja koolituse astmed ja dimensioone, oluliselt kaasa eespool nimetatud eesmärkide ja säästva arengu saavutamisele.
            
         
               3.
            
            
               Euroopa Liidus on ligi 33 miljonit mittetöötavat inimest. Euroopa tööjõud vananeb ning 32 % tööealisest elanikkonnast (78 miljonit) on madala kvalifikatsiooniga. Samas on järgmise viie aasta jooksul loodavatest uutest töökohtadest üksnes 15 % põhikooliharidusega inimestele ning 50 % uutest töökohtadest vajatakse kõrge kvalifikatsiooniga töötajaid.
            
         
               4.
            
            
               Töökava “Haridus ja koolitus 2010” raames on tehtud edusamme nii siseriiklikul kui Euroopa tasandil.
            
         
               5.
            
            
               Komisjon edastas Euroopa Ülemkogu 2005. aasta kevadisele kohtumisele teatise (“Koostöö majanduskasvu ja töökohtade nimel — Lissaboni strateegia uus algus”) ning nõukogu leiab, et tuleb määratleda valdkonnad, kus Euroopa Ülemkogu võiks toetada edasisi edusamme.
            
         RÕHUTAB JÄRGMIST:
   
               6.
            
            
               Infoühiskonnal on Lissaboni strateegias keskne roll. Haridus ja koolitus on esmatähtsad, sest nad annavad hädavajaliku oskuste baasi ja arendavad loovat potentsiaali.
               
                           —
                        
                        
                           Lissaboni eesmärke, mis käsitlevad konkurentsivõimet ja majanduskasvu, on võimalik saavutada üksnes siis, kui tööturule sisenevad noored inimesed on selleks ette valmistatud ühiskonna arenguga kaasas käiva kvaliteetse hariduse ja koolituse kaudu.
                        
                     
                           —
                        
                        
                           Tõhusam investeering haridusse ja koolitusse suurendab tavaliselt oluliselt siseriiklikku kogutoodangut ning mõjutab õppijate sissetulekuid tulevikus.
                        
                     
                           —
                        
                        
                           Kvaliteetsem haridus ja koolitus ning nende parem kättesaadavus ja nendes suurem osalemine ei võimalda mitte üksnes järjest suuremal hulgal inimestel teostada isiklikku arengut, vaid aitavad ühtlasi kaasa ka säästvale majanduskasvule, sotsiaalsele ühtekuuluvusele ning suurema hulga ja paremate töökohtade loomisele.
                        
                     
                           —
                        
                        
                           Esmases hariduses ja koolituses osalenute ja selle lõpetanute arvu kasv mõjub positiivselt tööjõu kvaliteedile, parandab inimeste tööalast konkurentsivõimet ning vähendab seega riiklikke kulutusi.
                        
                     
                           —
                        
                        
                           Kõrgharidussektoris haakuvad teadustöö, haridus ja innovatsioon ning see on seetõttu keskse tähtsusega Euroopa Liidu konkurentsivõime seisukohalt.
                        
                     
                           —
                        
                        
                           Ükski kaugele arenenud majandussüsteem ei suuda püsida, ilma et inimeste oskusi pidevalt ajakohastataks inimeste vanusest hoolimata. Elukestev õpe on seetõttu esmatähtis ning seda on vaja edendada kõigis liikmesriikides. See suurendab tööjõu üldist oskuste taset, võimaldades inimestel kohanduda tööturu kiiresti muutuvate vajaduste ja uute tehnoloogiatega ning lisades võimalusi tööalaseks ja geograafiliseks liikuvuseks. Sellega seoses on äärmiselt oluline võimaldada kõigil läbida baaskoolitus info- ja sidetehnoloogia (digitaalse kirjaoskuse) vallas.
                        
                     
         
               7.
            
            
               Säästva majanduskasvu ning “rohkemate ja paremate töökohtade” osas panevad haridus ja koolitus aluse paremate töökohtade loomisele ning majanduskasvu säilitamisele. See kehtib eriti teadmuspõhiste ühiskondade ja majandussüsteemide puhul.
               
                           —
                        
                        
                           Töökohti on võimalik juurde luua üksnes suurema ja tööhõivet parandava majanduskasvu korral, selleks aga on omakorda oluline, et tööjõud omaks ettevõtjatele ja ettevõtetele vajalikke oskusi ja teadmisi.
                        
                     
                           —
                        
                        
                           Paremad töökohad eeldavad suurema kompetentsusega töötajaid, mille eelduseks on omakorda, demograafilisi muutusi silmas pidades, sügavam isiklik areng kõikidel elukestva hariduse ja koolituse tasanditel. Seda eesmärki võimaldavad saavutada haridus ja koolitus, mitteformaalne ja informaalne õppimine.
                        
                     
                           —
                        
                        
                           Haridus ja koolitus suurendavad noorte inimeste keskkonnaalast teadlikkust ning aitavad neil mõista, et säästev majanduskasv ei tohi praeguse põlvkonna vajadusi täites tulevasi põlvkondi ohtu seada.
                        
                     
         
               8.
            
            
               “Suurema sotsiaalse ühtekuuluvuse” osas soodustavad haridus ja koolitus mõistmist ning tolerantsust. Lisaks annavad need kõigile tööturul alustades võrdsemad võimalused.
               
                           —
                        
                        
                           Varane haridus võimaldab kõige paremini arendada laste sotsiaalseid oskusi ning valmistada neid ette eluks tänapäeva üha multikultuursemaks muutuvas maailmas ning annab eelkõige väiksemate võimalustega lastele parema ettevalmistuse kooliks.
                        
                     
                           —
                        
                        
                           Kodanikuharidus selle kõige laiemas mõistes, mis hõlmab kodanikuühiskonnas osalemise võimalusi, on täiendav vahend sotsiaalse ja kultuurilise tõrjutuse vastu võitlemisel ning noorte, samuti ka erivajadustega inimeste, ühiskonda integreerimise edendamisel.
                        
                     
         TULETAB MEELDE JÄRGMIST:
   
               9.
            
            
               Nõukogu leppis Lissaboni järelduste kohaselt kokku ühtse ja integreeritud töökava loomises, mida tuntakse “Haridus ja koolitus 2010” nime all. Nõukogu ja komisjon tõid oma 2004. aasta veebruaris vastu võetud ühises vahearuandes Euroopa Ülemkogule esile kolm esmatähtsat valdkonda koheseks tegutsemiseks:
               
                           —
                        
                        
                           Keskendumine reformidele ja investeeringutele teadmuspõhise ühiskonna võtmevaldkondades.
                        
                     
                           —
                        
                        
                           Elukestva õppimise muutmine tegelikkuseks.
                        
                     
                           —
                        
                        
                           Hariduse ja koolituse Euroopa ala loomine.
                        
                     
         
               10.
            
            
               Kokkuleppele on jõutud Europassi ning ka teiste võtmeteemade osas, nagu mitteformaalse ja informaalse õppimise määratlemine ja valideerimine, kutsehariduse ja täiendkoolituse kvaliteedi tagamine ning elukestev juhendamine. Nüüd peaks prioriteediks olema nende kokkulepete rakendamine riiklikul tasandil. Uued prioriteedid kutsehariduse ja täiendkoolituse reformimiseks ja nendesse investeerimiseks on kindlaks määratud 15. novembril 2004 vastu võetud nõukogu järeldustes, mis olid aluseks 14. detsembril 2004 vastu võetud Maastrichti kommünikeele.
            
         
               11.
            
            
               Bologna protsessi tõukel on kogu Euroopas tehtud edusamme kõrghariduse õppekavade uuendamisel. Lisaks võeti 2003. aasta detsembris vastu Erasmus Mundus programm, mille eesmärgiks on edendada ELi positsiooni õppimise tippkeskusena kogu maailmas. Seejuures võimaldaks ELi veelgi aktiivsem tegutsemine ja toetus kõrgharidusasutustel täita oma võtmerolli Lissaboni eesmärkide saavutamisel.
            
         
               12.
            
            
               Edusammude jälgimiseks töökava raames kehtestas nõukogu 2003. aasta mais mitmed ELi kui tervikut käsitlevad nõuded. Need kõik on Lissaboni strateegia rakendamise seisukohalt olulised ning peaksid seega olema täidetud 2010. aastaks.
            
         
               13.
            
            
               Riiklikul tasandil on hariduse ja koolituse kaasajastamine käimas, kuid vajalike reformide elluviimiseks on veel palju teha.
            
         SOOVITAB JÄRGMIST:
   
               14.
            
            
               Nõukogu ja komisjoni järgmist ühist aruannet 2006. aasta Euroopa Ülemkogule ette valmistades tuleks nii Euroopa kui riiklikul tasandil võtta edasisi meetmeid vastavalt Lissaboni strateegia vahearuandele, arvestades 2004. aasta ühises vahearuandes esitatud töökava “Hariduse ja koolituse 2010” keskseid prioriteete, ja pöörates erilist tähelepanu inimkapitali arendavatele meetmetele:
               
                           —
                        
                        
                           Reformid ja investeeringud peaksid keskenduma teadmuspõhise ühiskonna võtmevaldkondadele
                           
                                       —
                                    
                                    
                                       Tuleks täita Lissaboni eesmärk, milleks on oluliselt suurendada ning kasutada tõhusalt haridusse ja koolitusse tehtavaid avalikke ja erainvesteeringuid.
                                    
                                 
                                       —
                                    
                                    
                                       Tuleks arendada tippkultuuri ning hindamissüsteeme tagamaks, et ELi haridus- ja koolitussüsteemid muutuksid maailmas kvaliteedinäitajateks.
                                    
                                 
                                       —
                                    
                                    
                                       Tuleks parandada juhtimist riiklikul tasandil, kaasates kõik olulised huvirühmad, sealhulgas sotsiaalsed partnerid, ning parandades asjaomaste riigiasutuste vahelist koordineeritust.
                                    
                                 
                                       —
                                    
                                    
                                       Tuleks tugevdada koostoimet ja vastastikust täiendavust hariduse ja teiste poliitikavaldkondade nagu tööhõive, teadustöö ja innovatsiooni ning makromajanduspoliitika vahel.
                                    
                                 
                     
                           —
                        
                        
                           Elukestev õppimine tuleks muuta tegelikkuseks
                           Elukestva õppimise edendamiseks loodud riiklikud strateegiad peaksid püüdma tagada, et kõik kodanikud omandaksid neile teadmisteühiskonnas vajalikud võtmeteadmised ning et loodaks avatud, atraktiivsed ja kättesaadavad õpikeskkonnad. Neid eesmärke võivad muu hulgas aidata saavutada järgmised meetmed:
                           
                                       —
                                    
                                    
                                       Võimaluste lisamine elukestvaks õppeks, näiteks kaugõppe teel, eriti info- ja sidetehnoloogiat kasutades.
                                    
                                 
                                       —
                                    
                                    
                                       Elukestva õppe vastu huvi äratamine meetmetega, mis sobitaksid omavahel töö ja perekonnaelu.
                                    
                                 
                                       —
                                    
                                    
                                       Elukestva koolitusega seotud kulusid jagavate mudelite (tööandjad, töötajad ja avalik teenistus) kindlaks määramine.
                                    
                                 
                                       —
                                    
                                    
                                       Tuleks arendada riiklikke strateegiaid selleks, et muu hulgas ületada valitsevat lõhet elukestva õppimise kättesaadavuses suurte ja väikeste ettevõtete ning rohkem ja vähem koolitatud inimeste vahel.
                                    
                                 
                                       —
                                    
                                    
                                       Tuleks võtta vastu tulevane elukestvat õppimist käsitlev integreeritud tegevuskava.
                                    
                                 
                     
                           —
                        
                        
                           Tuleks luua hariduse ja koolituse Euroopa ala
                           
                                       —
                                    
                                    
                                       Avatud koordinatsiooni meetodit tuleks tugevdada näiteks järgmiselt:
                                       
                                                   —
                                                
                                                
                                                   töötades vastastikku õppivate võrdsete partnerite rühmadena, mis võimaldaks liikmesriikidel keskenduda nende jaoks esmatähtsatele valdkondadele;
                                                
                                             
                                                   —
                                                
                                                
                                                   parandades haridust ja koolitus käsitleva statistika ulatust, täpsust ja usaldusväärsust;
                                                
                                             
                                                   —
                                                
                                                
                                                   määrates kindlaks uute valdkondade indikaatorid ning muutes need ühises vahearuandes ettenähtu kohaselt praktikas rakendatavateks, kaasa arvatud võõrkeele oskuse indikaator, mille kehtestamist taotleti Euroopa Ülemkogu kohtumisel Barcelonas 2002. aasta märtsis.
                                                
                                             
                                 
                                       —
                                    
                                    
                                       Tuleks võtta vastu ühised Euroopa standardid sellistes valdkondades nagu võtmeoskused ning õpetajate ja koolitajate koolitus;
                                    
                                 
                                       —
                                    
                                    
                                       Tuleks tugevdada kõrgharidusasutuste rolli Lissaboni strateegias ning parandada kõrghariduse kvaliteeti nii, et see muutuks rahvusvaheliselt atraktiivsemaks ning suureneks üliõpilaste ja personali liikuvus.
                                    
                                 
                                       —
                                    
                                    
                                       Tuleks suurendada kõrghariduse ja teadustegevuse vahelist sünergiat ja vastastikust täiendavust nii, et noorte teadlaste liikuvuse ja tippkeskuste võrgustiku loomise kaudu areneks innovatsioon ja suureneks tööhõive.
                                    
                                 
                                       —
                                    
                                    
                                       2006. aasta lõpuks tuleks välja töötada ühise standardina oskustel ja õppimistulemustel põhinev Euroopa kvalifikatsioonide raamistik, mis hõlmaks nii kutseharidust ja täiendkoolitust kui ka üldharidust (kesk- ja kõrgharidus).
                                    
                                 
                     
         KUTSUB EUROOPA ÜLEMKOGU:
   
               15.
            
            
               Taaskinnitama, et elukestev õpe on praegu ja ka edaspidi Lissaboni eesmärkide täitmise eelduseks. Sellest lähtuvalt on töökava “Haridus ja koolitus 2010” edukas rakendamine esmatähtis nii teadmiste ja innovatsiooni, kui ka suurema hulga ja paremate töökohtade loomise seisukohalt.
            
         
               16.
            
            
               Kasutama vahearuandest tulenevat võimalust, pidades prioriteetseks järgmist:
               
                           —
                        
                        
                           ühtsete ja terviklike elukestva õppe strateegiate kinnitamine liikmesriikides 2006. aastaks, nii et need hõlmaksid vajalike oskuste ja teadmiste arendamiseks kõiki hariduse ja koolituse astmeid ja dimensioone ning et kaasatud oleksid ka kõik asjaomased osapooled;
                        
                     
                           —
                        
                        
                           haridus- ja koolitussüsteemide tipptaseme edendamine igal astmel soodustamaks tööhõivet ja majanduskasvu ning sotsiaalset ühtekuuluvust;
                        
                     
                           —
                        
                        
                           liikmesriikides töökava “Haridus ja koolitus 2010” rakendamine, kuhu oleks kaasatud haridusse ja koolitusse tehtavate investeeringute vajalik kasv ning nende tõhusam kasutamine;
                        
                     
                           —
                        
                        
                           Euroopa hariduse ja koolituse alase koostöö suurendamine reformi arendamise ja soodustamise eesmärgil, eriti järgmiste meetmete abil:
                           
                                       —
                                    
                                    
                                       õppimine võrdsete partnerite rühmades, mis vastab paremini liikmesriikide vajadustele;
                                    
                                 
                                       —
                                    
                                    
                                       edusammude jälgimise kvaliteedi parandamine;
                                    
                                 
                                       —
                                    
                                    
                                       kutsehariduse ja täiendkoolituse, kõrghariduse ja teadustöö valdkondade osakaalu suurendamine Lissaboni strateegia raames;
                                    
                                 
                                       —
                                    
                                    
                                       Euroopa kvalifikatsioonide raamistiku välja töötamine ja rakendamine.
                                    
                                 
                     
         
               17.
            
            
               Kutsuma nõukogu (haridus, noored ja kultuur) aitama kaasa tema pädevusse kuuluvate valdkondade, st hariduse ja koolituse, jälgimisele Lissaboni strateegia aruandlusmehhanismide raames.
            
         
               18.
            
            
               Euroopa Noortepakti algatuse lisamine Lissaboni strateegia vahearuande raamesse eesmärgiga edendada noorte eurooplaste põlvkonda, kellel on head töökohad, kõrgem haridustase ning kes koolitab end oma kohanemisvõime parandamiseks, ning määrata selle saavutamiseks kindlaks konkreetsete meetmete suunised töökava “Haridus ja koolitus 2010” ja olemasolevate programmide raames.